**Mentoringa līgums Nr.\_\_\_**

|  |  |
| --- | --- |
| Jelgavā | 202\_.gada \_\_\_\_\_\_\_\_\_\_\_\_\_\_ |

**Latvijas Veterinārārstu biedrība**, reģistrācijas numurs 40008002739, Zemgales prospekts 9, Jelgava, LV-3001, kuru pārstāv prezidents - valdes priekšsēdētājs Ilmārs Dūrītis, (turpmāk – **LVB**),

**Vārds Uzvārds**, personas kods \_\_\_\_\_\_\_\_\_\_\_\_, LVB biedrs, likumā noteiktā kārtībā sertificēts praktizējošais veterinārārsts, kura klīniskās prakses pieredze ir ne mazāka kā septiņi gadi (turpmāk – **Mentors**), un

**Vārds Uzvārds**, personas kods \_\_\_\_\_\_\_\_\_\_\_\_, veterinārārsta izglītību ieguvis absolvents vai students, kurš Veterinārmedicīnas pamatstudiju programmā pilnībā nokārtojis vismaz 4 kursus un kurš ir LVB Studentu nodaļas biedrs (turpmāk – **Jaunais speciālists**),

turpmāk visi kopā saukti – Puses, noslēdza šādu līgumu (turpmāk – **Līgums**).

1. **Līguma priekšmets**
   1. LVB nolūkā sasniegt uz LVB statūtu 2.1.punktā noteikto mērķi, organizē brīvprātīgā darbu, kura ietvaros Mentors sniedz padomus un pieredzi Jaunajam speciālistam veterinārmedicīnas jomā un Jaunais speciālists veic dotos uzdevumus bezatlīdzības ceļā, nenodibinot darba tiesiskās attiecības.
   2. Līguma mērķis ir ievadīt darbā jaunos un topošos veterinārārstus, veicot savstarpēji brīvprātīgu Mentora un Jaunā speciālista darbu veterinārmedīcīnas jomā.
2. **LVB tiesības un pienākumi**
   1. LVB kontrolē Līguma izpildes norisi, nepieciešamības gadījumā pieprasot Mentora un Jaunā speciālista mutvārdu un rakstveida paskaidrojumus.
   2. LVB neatbild par jebkurām Mentora un Jaunā speciālista attiecībām un saistībām ārpus Līgumā paredzētajiem pienākumiem.
   3. LVB nodrošina Mentora un Jaunā speciālista apdrošināšanu pret nelaimes gadījumiem pirms brīvprātīgā darba uzsākšanas, noslēdzot attiecīgu līgumu ar apdrošinātāju, ievērojot spēkā esošo normatīvo aktu nosacījumus. LVB ir tiesīga neveikt apdrošināšanu pret nelaimes gadījumiem šajos noteikumos paredzētajā kārtībā, ja brīvprātīgā darba veicējam ir spēkā esošs līgums par apdrošināšanu pret nelaimes gadījumiem. Mentoram un Jaunajam speciālistam ir pienākums sniegt LVB informāciju par to, vai viņiem ir spēkā esošs līgums par apdrošināšanu pret nelaimes gadījumiem, kā arī jebkāda cita LVB pieprasītā informācija, ja tā nepieciešama apdrošināšanas līguma noslēgšanai.
   4. LVB ir tiesības vienpusēji pārtraukt mentoringa līgumu, paziņojot par to mentoram un jaunajam speciālistam, ja rodas pamatotas šaubas par mentoringa procesa atbilstību tā mērķiem vai ja ir saņemta informācija no izglītības iestādes par Jaunā speciālista nesekmību un studiju procesa kavējumiem gadījumā.
3. **Mentora tiesības un pienākumi**
   1. **Mentora tiesības:**
      1. jebkurā laikā pārtraukt Mentora pienākumu pildīšanu, par to rakstveidā informējot Jauno speciālistu un LVB;
      2. iesniegt LVB rakstveida atsauksmi par Jaunā speciālista neētisku rīcību;
      3. iesaistīt Jauno speciālistu veterinārmedicīnisko darba uzdevumu izpildē nolūkā attīstīt Jaunā speciālista praktiskās iemaņas un pieredzi;
      4. pārbaudīt, vai Jaunā speciālista teorētiskās zināšanas un prasmes atbilst izvēlētā veterinārmedicīnisko darba uzdevumu veikšanai nepieciešamajām iemaņām un zināšanām;
      5. noteikt komunikācijas pamatus ar Jauno speciālistu, ņemot vēra Mentora darba specifiku, tai skaitā Mentora darba vietā un darba laikā;
      6. pēc līguma izbeigšanās saņemt LVB izziņu par brīvprātīgā darba veikšanu.
   2. **Mentora pienākumi:**
      1. veikt brīvprātīgo Mentora darbu bez atlīdzības, sazināties ar Jauno speciālistu dažādos saziņas veidos un tiekoties klātienes vizītēs;
      2. organizēt mentoringa procesu, uzdodot Jaunajam speciālistam darba uzdevumus un kontrolējot to izpildi;
      3. sniegt Jaunajam speciālistam profesionālu padomu, pieredzi un vajadzības gadījumā iedrošināt viņu rīkoties profesionāli;
      4. pirms Jaunā speciālista praktisko uzdevumu veikšanas iepazīstināt viņu ar darba apstākļiem, veicamajiem uzdevumiem, Jaunā speciālista pienākumiem un tiesībām, kā arī instruēt viņu par drošām darba metodēm, darba aprīkojuma un aizsardzības līdzekļu lietošanu, drošības zīmēm, kā arī sniegt informāciju par būtiskiem darba vides riska faktoriem un to ietekmi uz drošību un veselību, ja tādi pastāv;
      5. sniegt atbildes uz Jaunā speciālista jautājumiem rakstveidā vai mutiski;
      6. iespēju robežās nodrošināt Jauno speciālistu ar nepieciešamām darba drēbēm un aizsardzības līdzekļiem;
      7. dalīties pieredzē ar citiem LVB mentoringa programmas mentoriem.
4. **Jaunā speciālista tiesības un pienākumi**
   1. **Jaunā speciālista tiesības:**
      1. saņemt no Mentora profesionālus padomus un iespēju veikt praktiskus veterinārmedicīniskus uzdevumus;
      2. tikt informētam par darba apstākļiem, veicamajiem uzdevumiem, par drošām darba metodēm, darba aprīkojuma un aizsardzības līdzekļu lietošanu, drošības zīmēm, kā arī sniegt informāciju par būtiskiem darba vides riska faktoriem un to ietekmi uz drošību un veselību;
      3. pārtraukt dalību LVB mentoringa programmā, par to rakstveidā informējot Mentoru un LVB;
      4. pēc līguma izbeigšanās saņemt LVB izziņu par brīvprātīgā darba veikšanu.
   2. **Jaunā speciālista pienākumi:**
      1. pildīt šo Līgumu un bez atlīdzības veikt tā ietvaros uzdotos uzdevumus (brīvprātīgo darbu), kas saistīti ar veterinārmedicīniskā darba organizāciju vai norisi;
      2. veikt Mentora uzticētos pienākumus personīgi un ar pienācīgu rūpību atbilstoši savām spējām un darbu uzdevumu raksturam;
      3. ievērot konfidencialitāti attiecībā uz informāciju par Mentoru un viņa profesionālo darbību. Jebkura informācija, kuru Jaunais speciālists iegūst par Mentora komercdarbību un veterinārmedicīniskā rakstura manipulācijām ir komerciāla rakstura noslēpums, kuru Jaunais speciālists nav tiesīgs izpaust nevienai trešajai personai, izņemot likumā noteiktos gadījumos;
      4. ievērot darba drošības, higiēnas un ugunsdrošības noteikumus, pildot Mentora uzdevumus;
      5. iegūtās zināšanas un pieredzi ir tiesīgs izmantot tikai personiskām vajadzībām veterinārmedicīnas jomā;
      6. saudzīgi izturēties pret Mentora mantu, ziņot par Mentora mantas bojājuma apdraudējumu;
      7. ievērot Mentora noteikumus par komunikācijas veidiem un vietām;
      8. pēc LVB rakstveida pieprasījuma sniegt rakstisku paskaidrojumu par Līguma izpildi;
      9. nekavējoties rakstveidā informēt LVB un Mentoru par apstākļiem, kas iestājušies un neļauj turpmāk pildīt ar Līgumu uzņemtās saistības, t.sk. informēt par apstākļiem, kas var ietekmēt Brīvprātīgā darba gaitu, kā arī par zaudējumu rašanās draudiem vai zaudējumiem, kas jau radušies;
      10. atlīdzināt Mentoram nodarītos zaudējumus, ja tie izdarīti prettiesiskas rīcības dēļ vai pieļaujot rupju neuzmanību.
5. **Līguma darbības laiks un citi jautājumi**
   1. Līgums stājas spēkā tā parakstīšanas brīdī un ir spēkā vienu gadu no Līguma noslēgšanas dienas. Pusēm vienojoties, Līguma termiņu var pagarināt par papildu vienu gadu.
   2. Jebkuri grozījumi un papildinājumi šajā Līgumā izdarāmi rakstveidā.
   3. Visus strīdus un domstarpības, kas radušās Mentoram un Jaunajam speciālistam Līguma izpildes ietvaros, izšķir LVB. Ja Puses nepanāk vienošanos, strīds tiek izskatīts Latvijas Republikas normatīvajos aktos noteiktā kārtībā Latvijas Republikas tiesā.
   4. Puses šā Līgumā izpildē nepieciešamos citas Puses personas datus apstrādā atbilstoši normatīvajos aktos noteiktajām prasībām šādai datu apstrādei.
   5. Puses saziņu Līguma ietvaros primāri organizē, sazinoties telefoniski vai elektroniskās saziņas veidā, ievērojot Līgumā norādīto Pušu kontaktinformāciju. Korespondence saistībā ar šo Līgumu nododama uz šajā Līgumā norādītājam Pušu adresēm ierakstītos sūtījumos vai Pušu e-pasta adresēm, nosūtot elektroniski parakstītus dokumentus. Dokumentu paziņošanas brīdi nosaka atbilstoši Paziņošanas likumam.
   6. Līgums sastādīts latviešu valodā uz trīs lapām. Ja Līgums tiek parakstīts papīra formātā, to paraksta trīs eksemplāros, katrai Pusei saņemot vienu eksemplāru. Ja Līgums parakstīts ar drošu elektronisko parakstu, tad elektroniski parakstīts Līgums glabājas pie katras Puses.
6. **Pušu kontaktinformācija un paraksti**

|  |  |  |
| --- | --- | --- |
| **LVB:** | **Mentors:** | **Jaunais speciālists:** |
| Latvijas Veterinārārstu biedrība | Vārds Uzvārds | Vārds Uzvārds |
| Zemgales prospekts 9-8, Jelgava, LV-3001 | Adrese | Adrese |
| +371 28361203 | Tālruņa numurs | Tālruņa numurs |
| lvb@lvb.lv | E-pasts | E-pasts |
| \_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_ |